Tom Behnke (FRI), 2000-04-07:
Jeg er helt enig med fru Jette Gottlieb.
Det nytter ikke noget, at vi indretter samfundet på en sådan måde, at vi alle sammen kun har frihed, men intet ansvar.
Vi må fastholde, at det også, når vi taler om at stifte gæld, er en beslutning, man selv træffer.
Man har truffet det valg, at man vil stifte gæld, og så må man også tage konsekvenserne af, at man har gjort det.
Og hvis man er i tvivl om, hvorvidt det er klogt eller ikke klogt at gøre det, findes der jo allerede i dag et hav af muligheder for, at man kan få vejledning og rådgivning om, hvorvidt det vil være klogt eller det ikke vil være klogt.
Derfor bør vi heller ikke lovgive yderligere på det område, og vi bør ikke tage yderligere initiativer.
Når vi taler om gældssanering, var det jo i sin tid, da man åbnede mulighed for gældssanering, faktisk meningen, at den, der blev gældssaneret, selv skulle betale 20 pct. af gælden, men i dag er det ofte sådan, at det beløb er langt lavere.
Vi ser dette beslutningsforslag som værende i bedste fald overflødigt, til dels fordi alt det, man ønsker fra forslagsstillernes side, er informationer, som man kan få, hvis man vil have dem; vi behøver ikke bede en minister om at give os dem.
Og om mange af de spørgsmål, der bliver stillet i de forskellige punkter,
kan man jo sige, at mulighederne allerede er til stede i dag.
Vi ved jo alle, at når vi henvender os henne i banken og ønsker at få udvidet et lån til det ene eller det andet, er bankrådgiverne meget, meget kvikke til at fortælle, hvad konsekvenserne bliver.
Ja, lovgivningen foreskriver direkte, at man skal oplyse, hvad konsekvenserne er, og hvor lang en afdragsperiode osv. der vil være hensigtsmæssig set i forhold til ens egen økonomi. Stort set alle banker har jo også ordninger med budgetkonti og lign., hvor man kan få banken til kvit og frit at sørge for, at ens regninger bliver betalt til tiden og man ikke pludselig en måned står og mangler en masse penge.
Mulighederne er altså til stede, og derfor er der ingen grund til, at man gør mere ved det.
I bedste fald er forslaget overflødigt, men i værste fald - hvis det bliver vedtaget - er det endnu et skridt i retning af at uansvarliggøre befolkningen.
For hvad er det for signaler, man sender ud?
Man sender igen og igen, og det er jo ret typisk for SF: Folk kan bare gøre, hvad de har lyst til, og går det galt, står hele det store statslige apparat klar til at hjælpe dem op igen.
Det er ikke hensigtsmæssigt.
Jeg synes da, det er fint, at vi på en række områder har mulighed for, at man kan hjælpe folk og få dem på fode igen - det er helt fint - men holdningen må aldrig nogen sinde blive, at man fuldstændig uansvarligt kan disponere her i livet uden skelen til konsekvenserne, fordi dette samfund efterhånden er indrettet sådan, at ligegyldigt hvad man gør, ligegyldigt hvor rivende galt det går, ligegyldigt hvor tossede og dumme beslutninger man har truffet, kommer der nogle og hjælper en op igen.
Og det skulle ikke undre mig, om en del af beslutningsforslaget på et tidspunkt vil blive gennemført.
Om ikke andet ved vi, at SF er god til, f.eks. i forbindelse med satspuljeforligsforhandlingerne, at få skubbet penge over til det ene eller det andet projekt, så det skulle ikke undre mig, hvis det går i den retning.
Men jeg vil gerne advare det øvrige Folketing imod det, for det er en uansvarliggørelse af befolkningen, og det er ikke noget, befolkningen har lyst til.